

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2024. február 12-i rendes ülésére**

**Napirend tárgya:**

**Telki Község Önkormányzat szabályozási tervében szereplő szabályozási vonalak felülvizsgálatáról**

**A napirendet tárgyaló ülés dátuma**: **2024. február 12.**

**A napirendet tárgyaló ülés:** **Pénzügyi bizottság, Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása:**

**2. Jogszabályi hivatkozások**: 2011. évi CLXXXIX. törvény (továbbiakban: Mötv.) 46. § (1)

**3. Költségkihatások:** 2024.évi költségvetési források

**4. Tényállás bemutatása:**

Az épített környezet alakításáról és védelméről szóló 1997. évi LXXVIII. törvény (továbbiakban: Étv.) 27. § (2) bekezdése alapján a hatályos településrendezési tervben lévő szabályozási vonalként megjelenő szabályozási elem a megvalósulásáig, de legfeljebb hét évig érvényes. A települési önkormányzatnak legalább hétévente felül kell vizsgálnia a szabályozási elemet, és annak újabb legfeljebb hét évvel történő meghosszabbítására csak a közérdekű elrendelési indok fennállása esetében van lehetőség.

Amennyiben a közérdekűség már nem áll fenn, a települési önkormányzatnak gondoskodnia kell a szabályozási vonalnak a helyi építési szabályzatból, valamint az azzal összefüggő korlátozás vagy tilalom ingatlan-nyilvántartásból való törléséről, valamint a szabályozási elemhez kapcsolódó építési jogok és követelmények módosításáról.

A törvény 60. § (15) bekezdése alapján *„E törvénynek a településtervezéssel összefüggő egyes törvények módosításáról szóló*2021. évi XXXIX*. törvénnyel megállapított 27. §. (2) bekezdését a 2021. július 1-jét megelőzően elrendelt szabályozási vonalnál is alkalmazni kell azzal, hogy a szabályozási vonal felülvizsgálatát az első 7 éves felülvizsgálati kötelezettséget megelőzően 2024. január 1-ig el kell végezni*.

Fentiek alapján a települési önkormányzatnak a megadott határidőig képviselő-testületi döntésben rendelkeznie kell arról, hogy a szabályozási vonalakat - a közérdekű elrendelési indok fennállása esetén - változatlan módon szerepeltetik, vagy módosítják, törlik azokat a hatályos településrendezési tervből.

A település településrendezési tervei 2021. július 1. előtt kerültek elfogadásra, így a jogszabály szerint a felülvizsgálatot 2024. január 1-ig el kell végezni.

Amennyiben a képviselő-testület a szabályozási vonalak módosítása mellett dönt, úgy az a hatályos településrendezési eszközök módosítási kötelezettségével jár, mely akár több milliós nagyságrendű is lehet.

Amennyiben a Képviselő-testület a szabályozási vonalak megszüntetéséről dönt, de a településrendezési tervek módosítását nem végzi el, úgy a szabályozási vonalak a felülvizsgálati határidő leteltével hatályukat vesztik. Ez a továbbiakban megtévesztő lehet — hiszen a tervlapokon a továbbiakban is szerepelni fognak a hatályukat vesztett szabályozási vonalak - és esetlegesen kártérítési igényt keletkeztethet.

A fentiek alapján javasolt a jelenlegi felülvizsgálat során a szabályozási vonalak megőrzéséről dönteni és a településrendezés eszközök legközelebbi készítésekor, vagy módosításakor azok létjogosultságát újból felülvizsgálni.

Telki, 2024. január 31.

 Deltai Károly

 polgármester

**Határozati javaslat**

**Telki község Önkormányzat Képviselő-testülete**

**/2024.(II.…...) Önkormányzati számú**

**Telki Község Önkormányzat szabályozási tervében szereplő szabályozási vonalak felülvizsgálatáról**

Telki Községi Önkormányzat Képviselő-testülete az épített környezet alakításáról és védelméről szóló 1997. évi LXXVIII. törvény 27. (2) bekezdésében meghatározott kötelezettsége alapján úgy dönt, hogy a jelenleg hatályos szabályozási tervében szereplő szabályozási vonalakat továbbra is fenntartja

Határidő: azonnal

Felelős: Polgármester